《郡治西厅锦被花不为治架每花开覆地而红或缘》
宋代·郑刚中

栽花傍庭砌，立木为花屋。
小户虚一偏，横窗置其腹。
分竹接桑蔓，尺寸引勾曲。
春工直解事，夜雨频浇沃。
枝条日滋荣，满架笼新绿。
红浅暗香深，揖逊蔷薇服。
此花名锦被，覆我四围足，
比之公孙布，岂不堪华缛。
自惭流落人，尚此享痴福。
我欲饮其中，乱影交醽醁。
拥被即长谣，傲枕眠清熟。
又欲效王勃，醉处先磨墨。
引此略覆面，肠胃成机轴。
梁笔起临风，定作花芬馥。

作者简介：郑刚中（1088年—1154年），字亨仲，婺州金华（今浙江金华）人。南宋抗金名臣。生于宋哲宗元祐三年，卒于高宗绍兴二十四年，年六十七岁。登绍兴进士甲科。累官四川宣抚副使，治蜀颇有方略，威震境内。初刚中尝为秦桧所荐；后桧怒其在蜀专擅，罢责桂阳军居住。再责濠州团练副使，复州安置；再徙封州卒。桧死，追谥忠愍。刚中著有北山集（一名腹笑编）三十卷，《四库总目》又有周易窥余、经史专音等，并传于世。